ועדת הכספים, כנסת 19, פרוטוקול מספר 432, 2014-10-29 09:00

ניסן סלומינסקי: בוקר טוב, אנחנו פותחים את ישיבת ועדת הכספים בנושא:

ניסן סלומינסקי: תקנות הפיקוח על שירותים פיננסיים (קופות גמל) (אי תחולת הוראות על חברה מנהלת שבשליטת עמיתיה), התשע"ד-2014.

ניסן סלומינסקי: זה נושא מספיחים שנשארו לנו מחוק הריכוזיות והגברת התחרות; היתה אי-שימת לב שישנן כמה קופות שהן שונות כנראה מאחרות והיתה צריכה להיות אליהן התייחסות מיוחדת, והנה בא התיקון.

ניסן סלומינסקי: אז אל"ף, אני מודה לאגף שוק ההון שעמל וסידר את זה.

ניסן סלומינסקי: בבקשה, המיקרופון לרשותכם.

<ברוך לוברט: בוקר טוב, אדוני.

<ברוך לוברט: אני ברוך לוברט, מהלשכה המשפטית באוצר, ואתי פיני ואביבה מאגף שוק ההון.

<ברוך לוברט: אנחנו באים לוועדה בעקבות חוק הריכוזיות שנחקק בדצמבר 2013.

<ברוך לוברט: אני מזכיר שבזמנו היינו פה בוועדה, ואחד מהפרקים בחוק עוסק בהפרדה של תאגידים ריאליים וגופים פיננסיים.

<ברוך לוברט: במסגרת התיקונים העקיפים שעשינו בחוק הריכוזיות לחוק הפיקוח על הביטוח, הסדרנו את דרך הפעולה של מבטח בלא שולט בשל הציפייה שהיתה שבעקבות ההוראות של הפרדה בין תאגידים ריאליים ובין גופים פיננסיים, צפויים להתבצע במשק מספר שינויים מבניים שעשויים להותיר מבטחים בלא בעל שליטה, זאת אומרת, במצב של החזקה מפוזרת של הציבור, וההוראות האלה נועדו למנוע שליטה בפועל במבטח בלא קבלת היתר.

<ברוך לוברט: ההוראות האלו בחוק הפיקוח על הביטוח, לפי סעיפים שקיימים בחוק הפיקוח על קופות גמל – מחילים למעשה את ההוראות האלו גם על חברות מנהלות של קופות גמל, וההוראות האלו חלות גם על חברות מנהלות שבשליטת עמיתיהן, שבהן, בחברות האלה אין אף עמית שקיבל היתר שליטה.

<ברוך לוברט: מדובר למעשה בחברות מנהלות של קופות גמל ענפיות או קרנות פנסיה ותיקות שיש להן מאפיינים מאוד ייחודיים.

<ברוך לוברט: אני אמנה חלק מהם.

<ברוך לוברט: המאפיינים הם: קודם כל שההצטרפות לקופת הגמל מוגבלת לפי התקנון לציבור מסוים בלבד; החברה המנהלת היא גוף שהפעילות שלו לא למטרת רווח; ומאפיין נוסף של אותן חברות הוא שלפחות מחצית מן הדירקטורים בחברה המנהלת מתמנים בידי העמיתים או בידי גוף יציג שלהם.

<ברוך לוברט: לאור המאפיינים הייחודיים האלו, אנחנו מבקשים לקבוע שההוראות שלגבי מבטח בלא שולט לא מתאימות לחברות המנהלות שבשליטת עמיתיהן.

<ברוך לוברט: כך לדוגמה, האיסור שחל על עמיתים להציע מועמדים לדירקטורים או להסכים ביניהם על מועמד ראוי לא מתאים בחברות כאלה, ולכן הבקשה שלנו היא להחריג או לקבוע שההוראות האלה לא יחולו עליהם.

<אייל לב ארי: ברוך, על איזה חברות למשל זה יחול?

<אייל לב ארי: על איזה קופות?

<ברוך לוברט: אנחנו כרגע מדברים על שתי קבוצות של חברות מנהלות: האחת, חברות שבשליטת עמיתיהן.

<ברוך לוברט: זאת אומרת, אותן חברות שאין להן היתר שליטה, אין עמית שיש לו היתר שליטה, והן חברות שמנהלות קופות גמל ענפיות או שזו קרנות ותיקות בעלי מאפיינים כאלה.

<ברוך לוברט: זו רשימה של כ-11 חברות מנהלות.

<ברוך לוברט: ולגבי ההוראה השנייה, של 32א(1), בנושא הסכמה להציע דירקטור, זה כבר מדובר בקבוצה מעט יותר גדולה.

<ברוך לוברט: אנחנו יכולים יותר לפרט עליה עוד מעט.

<ברוך לוברט: רק להשלים את ההצגה, אני אגיד שלגבי ההוראות של מבטח בלא שולט, מועד התחילה שאנחנו מציעים הוא מועד רטרואקטיבי.

<ברוך לוברט: אני מזכיר שבמועד החקיקה של חוק הריכוזיות לא היתה כוונה להחיל את ההוראות האלה לגבי המבטח בלא שולט על חברות כאלו.

<ברוך לוברט: ממש לקראת החקיקה של החוק הנושא הזה עלה ואנחנו התחייבנו שנבוא בפני הוועדה ונסדיר את הנושא.

<ברוך לוברט: כשפרסמנו את הטיוטה של התקנות כבר אצלנו, לפני לפחות למעלה מחצי שנה, אנחנו הודענו שאנחנו לא מתכוונים לאכוף את ההוראות האלה כמובן, כי שוב, לא היתה כוונה להחיל עליהן מלכתחילה.

<ברוך לוברט: אנחנו עושים פה איזשהו תיקון כדי להבהיר את המצב המשפטי.

ניסן סלומינסקי: אני רק רוצה לברך בברכת ברוך הבא את חבר הכנסת לשעבר ואת השר לשעבר, ידידנו שאול יהלום.

ניסן סלומינסקי: ברוך הבא, אנחנו נשמח שתישאר אתנו ותצטרף אלינו.

<אייל לב ארי: תנו דוגמה לחברות, לקופות, שבהן זה לא יחול.

<ברוך לוברט: מדובר ב-11 חברות מנהלות, מתוכן יש תשע חברות מנהלות של קופות גמל.

<ברוך לוברט: ביניהן אפשר למצוא קופות גמל של עובדי ציבור במושבים, של עובדי האוניברסיטה העברית, של עובדי "אל על נתיבי אויר", עובדי התעשייה האווירית, עובדי עיריית חיפה וכדומה.

<ברוך לוברט: ויש לנו בקבוצה השנייה שתי קרנות פנסיה ותיקות, אחת של "גלעד" והשנייה של חברי "דן".

אלכס מילר: אתם מגבירים פיקוח על החברות האלו?

אלכס מילר: זה בעצם האישיו?

יעקב ליצמן: זה היה תפור למישהו - - -

ניסן סלומינסקי: לא, הפיקוח יישאר כפי שהוא, רק הן שונות מההגדרה הכוללת והיה צריך להחריג אותן.

<אייל לב ארי: נקבעו בחוק הריכוזיות תיקונים לחוק הפיקוח על שירותים פיננסיים, ביטוח וקופות גמל, בעקבות רעיון ההפרדה בין גוף ריאלי לגוף פיננסי, מתוך ההבנה שבעקבות ההפרדות האלה יכולות להיווצר חברות מנהלות ללא גרעין שליטה.

<אייל לב ארי: ובמקרים האלה נקבעו הוראות כיצד לנהוג במקרה של חברה ללא שולט מבחינת מינוי נושאי משרה, למשל.

אלכס מילר: זאת אומרת, זה התיקון שמטפל בסוגיה שאם יש מצב - - -

<אייל לב ארי: זה התיקון שמחריג סוגים מסוימים של חברות - -

ניסן סלומינסקי: קופות מיוחדות, קטנות וותיקות.

<אייל לב ארי: - - את זה כבר ידעו באגף שוק ההון מלכתחילה: חברות מנהלות של קופות ענפיות, בעצם קופות - - -, כפי שפורטו כאן, שהן בעצם חברות שבעיקר בשליטת ההסתדרות, בשליטת עובדים, שהן בעצם סגורות - - -

יעקב ליצמן: מה זה עושה?

יעקב ליצמן: זה מחמיר או מקל?

<אייל לב ארי: זה מקל.

<אייל לב ארי: זה משאיר את המצב כפי שהוא היום, ואפשר לומר שהוא גם מקל כי הוא לא מחייב - - -

יעקב ליצמן: למה הוא צריך לשנות את זה?

<אביבה בן ארי: הוא לא בדיוק מקל, פשוט בקופות האלה יש מנגנונים אחרים שנועדו לשמור שלא ייווצר שולט.

<אביבה בן ארי: אז במקום להחיל עליהן מנגנונים שנועדו לחברות שנסחרות בבורסה, משאירים אותן עם מנגנונים שלהן שכבר קיימים אצלן.

אלכס מילר: אבל למה הן לא מיישרות קו אתן?

<אביבה בן ארי: כי הן לא נסחרות בבורסה, הן גם לא אגודות שיתופיות או דברים כאלה.

<אביבה בן ארי: זה לא רלוונטי.

ניסן סלומינסקי: אני אתן לשאוּל – אם כבר הגעת.

שאול יהלום: קודם כל, אני רוצה להרגיע.

שאול יהלום: אני מייצג את קרן "גלעד" והוותיקה, והפיקוח שם והרגולציה חודרת לעצמות – לא זה מה שמדובר.

שאול יהלום: אלא בחוק הריכוזיות רצו לעשות הפרדה - - - וזה למעשה בין בעל שליטה לבין עוד גופים שיש לו.

שאול יהלום: בטעות, לא שמו לב שיש גופים שאין להם בעל שליטה.

שאול יהלום: למה זה רטרואקטיבית?

שאול יהלום: בגלל שזה מיום קבלת חוק הריכוזיות.

יעקב ליצמן: אבל השאלה היא מה אתה צריך את זה.

יעקב ליצמן: אם אתה חייב את זה, אני לא - - -

ניסן סלומינסקי: הוא חייב את זה.

ניסן סלומינסקי: תן דוגמה.

שאול יהלום: אני אתן דוגמה לחבר הכנסת ליצמן.

שאול יהלום: לדוגמה, מי מנהל את הקרנות האלה.

שאול יהלום: אם יש בעל שליטה, פחדו שבעל השליטה ינהל את הפירמידה.

שאול יהלום: פה העמיתים עצמם בוחרים את המנהלים.

שאול יהלום: בא חוק הריכוזיות ואמר: שופט ימנה את הדירקטורים.

שאול יהלום: בזה אנחנו כמובן לא מעוניינים ולא צריכים.

שאול יהלום: זוהי דוגמה.

שאול יהלום: ושוב אני חוזר: רטרואקטיבית זה מיום קבלת חוק הריכוזיות, כי למעשה שנה שלמה, קצת יותר משנה, היינו צריכים לנהוג לפי זה.

שאול יהלום: אז האוצר ברוב טובו אמר:

שאול יהלום: התיקון יהיה רטרואקטיבי ולא ננקוט באמצעים מול אלה שבשנה ורבע הזאת לא מגישים.

יעקב ליצמן: אתה רגוע עם זה?

ניסן סלומינסקי: כן, כן.

יעקב ליצמן: אגב, לא נראה לי ששר האוצר חתם על זה כי בדרך-כלל הוא חותם בנקודות.

ניסן סלומינסקי: זה בסדר.

<ברוך לוברט: הוא חותם על מכתב הפנייה לוועדה, הוא לא חותם על התקנות - - -

יעקב ליצמן: לא, לא, אבל בפנייה כאן זו לא חתימה - - -

<ברוך לוברט: "תקנות הפיקוח על שירותים פיננסיים (קופות גמל) (אי תחולת הוראות על חברה מנהלת שבשליטת עמיתיה), התשע"ד-2014 בתוקף סמכותי לפי סעיפים 9(ג), 10(א) ו-60 לחוק הפיקוח על שירותים פיננסיים (קופות גמל), התשס"ה-2005, (להלן – החוק) ובאישור ועדת הכספים של הכנסת, אני מתקין תקנות אלה:

ניסן סלומינסקי: מי בעד לאשר את תקנות הפיקוח על שירותים פיננסיים (קופות גמל) (אי תחולת הוראות על חברה מנהלת שבשליטת עמיתיה), התשע"ד-2014?

ניסן סלומינסקי: ירים את ידו.

ניסן סלומינסקי: בעד – פה אחד

ניסן סלומינסקי: תודה רבה לכם, אנשי שוק ההון, אנשי האוצר.